Javni zavod za turizem Dolina Soče, Rupa 17, 5230 Bovec, matična številka: 7260300000, davčna številka: SI 15230627, ki ga zastopa Erika Kašca Špolad, v. d. direktorja 
(v nadaljevanju zavod)

in 

Podjetje, ponudnik: _________________________________________________________
Naslov:		_________________________________________________________
Davčna številka:	_________________________________________________________
Odgovorna oseba:	_________________________________________________________
(v nadaljevanju ponudnik)

sklepata:

POGODBO O SODELOVANJU NA PODROČJU RAZVOJA IN TRŽENJA 
TURIZMA V DOLINI SOČE


1. člen 
(uvodna določba)

Pogodbeni stranki uvodoma ugotavljata, da:	
· so zavod ustanovile Občina Bovec, Občina Kobarid in Občina Tolmin za opravljanje dejavnosti načrtovanja, organiziranja in spodbujanja razvoja turizma v navedenih občinah;
· zavod kot javno službo opravlja osnovno dejavnost načrtovanja, organiziranja in spodbujanja razvoja turizma na območju občin ustanoviteljic, ki obsega zlasti informacijsko turistično dejavnost, spodbujanje razvoja in promocijo celovitih turističnih proizvodov, načrtovanje, oblikovanje in trženje celovite turistične ponudbe, sooblikovanje turistične ponudbe Slovenije;
· zavod lahko dejavnosti, opredeljene z aktom o ustanovitvi, opravlja tudi za druge zainteresirane pravne in fizične osebe, in sicer pod pogoji in na način, določen s posebno pogodbo;
· je zavod sklenil z Zavodom za turizem, kulturo, mladino in šport Kanal (ZTKMŠ Kanal) pogodbo o sodelovanju na področju turistične promocije, skladno s katero ZTKMŠ Kanal zavodu zagotavlja del sredstev za izvajanje dejavnosti turistične promocije, ki obsegajo vključevanje območja in ponudbe občine Kanal ob Soči v aktivnosti trženja celovite turistične ponudbe Doline Soče ter vključevanje ZTKMŠ Kanal v aktivnosti sodelovanja s sorodnimi ustanovami in organizacijami ter v projekte mednarodnega sodelovanja;
· ponudnik opravlja turistično oziroma s turizmom povezano dejavnost na območju občin ustanoviteljic in/ali Občine Kanal ob Soči in želi sodelovati z zavodom pri promociji, trženju in razvoju turistične ponudbe območja;
· s to pogodbo urejata medsebojne pravice, obveznosti in odgovornosti v zvezi z medsebojnim sodelovanjem, promocijo ponudnikove ponudbe in uporabo promocijskih kanalov zavoda;
· zavod ni izvajalec ali organizator storitev oziroma dejavnosti ponudnika, temveč ponudnika in njegovo ponudbo le vključuje v svoje promocijske, informacijske in druge aktivnosti na način, določen s to pogodbo.

2. člen 
(predmet pogodbe)

Predmet te pogodbe je ureditev sodelovanja med zavodom in ponudnikom na področju razvoja, promocije, informiranja, oglaševanja in trženja turistične ponudbe Doline Soče.

Namen te pogodbe je določiti pogoje sodelovanja med zavodom in ponudnikom pri razvoju, promociji in trženju turistične ponudbe Doline Soče, s ciljem krepitve celoletnega turizma, dviga kakovosti in dodane vrednosti turistične ponudbe ter spodbujanja trajnostnega upravljanja destinacije.

3. člen 
(opredelitev območja in ponudnika)

Za namen te pogodbe se za območje oziroma destinacijo Doline Soče šteje območje občin Bovec, Kobarid, Tolmin in Kanal ob Soči.

Ponudnik po tej pogodbi je gospodarska družba, samostojni podjetnik posameznik ali druga pravna oziroma fizična oseba, ki v okviru registrirane dejavnosti na območju Doline Soče opravlja turistično oziroma s turizmom povezano dejavnost, zlasti nastanitvene, gostinske, prevozne, športno-rekreacijske, vodniške ali druge storitve, vključno z doživetji, vodenimi ogledi, izleti in drugimi vodenimi aktivnostmi.

4. člen
(pogoji za sklenitev in izvajanje pogodbe)

To pogodbo lahko z zavodom sklene ponudnik, ki:
· ima sedež, poslovno enoto, podružnico ali drugo ustrezno organizacijsko obliko v Republiki Sloveniji, pri čemer mora na območju Doline Soče redno, zakonito in dejansko opravljati turistično oziroma s turizmom povezano dejavnost, ki je predmet sodelovanja po tej pogodbi;
· ima veljavno slovensko identifikacijsko številko za DDV oziroma veljavno davčno številko;
· razpolaga z vsemi potrebnimi dovoljenji, licencami ali soglasji za opravljanje svoje dejavnosti oziroma izpolnjuje vse predpisane pogoje za opravljanje te dejavnosti.

Ponudnik s podpisom te pogodbe izjavlja in jamči, da pogoje iz prejšnjega odstavka izpolnjuje, ter se zavezuje, da jih bo izpolnjeval ves čas trajanja pogodbenega razmerja. Ponudnik je dolžan zavod nemudoma pisno obvestiti o vsaki spremembi, ki vpliva na izpolnjevanje pogojev iz prvega odstavka tega člena.

Ponudnik je dolžan na zahtevo zavoda predložiti dokazila o izpolnjevanju pogojev iz prvega odstavka tega člena. Če ponudnik zahtevanih dokazil ne predloži v roku, ki ga določi zavod, ali če ne izpolnjuje kateregakoli od pogojev iz prvega odstavka tega člena, lahko zavod odstopi od pogodbe v skladu s tretjim odstavkom 14. člena te pogodbe.

5. člen 
(obveznosti zavoda)

Zavod v okviru svojega programa dela in tehničnih zmožnosti ter razpoložljivih sredstev glede na vsebinsko ustreznost ponudbe ponudnika in cilje posamezne aktivnosti zavoda omogoča ponudniku:
· objavo ponudnika in njegovih kontaktnih podatkov na spletni strani zavoda;
· posredovanje informacij o ponudbi ponudnika vsem zainteresiranim (v TIC-ih, po telefonu in elektronski pošti);
· prevzem določenega promocijskega materiala zavoda v tiskani obliki, v obsegu, količinah in pod pogoji, ki jih določi zavod;
· prejemanje novic, obvestil in informacij o pomembnejših dogodkih, aktivnostih in priložnostih v destinaciji;
· vključevanje turistične ponudbe ponudnika v novice (novosti, posebni dogodki);
· udeležbo na izobraževanjih, delavnicah in srečanjih, ki jih organizira zavod;
· dostop do izbranih destinacijskih informacij, usmeritev, priporočil, statističnih podatkov in analiz, ki jih zavod pripravi za potrebe razvoja turizma, izboljšanja kakovosti ponudbe in usmerjanja turističnih tokov v destinaciji;
· sodelovanje pri oblikovanju skupnih destinacijskih produktov, paketov, doživetij, tematskih zgodb in drugih vsebin, ki prispevajo k razvoju kakovostne, povezane in prepoznavne turistične ponudbe Doline Soče;
· sodelovanje pri destinacijskih kampanjah, sejmih, poslovnih dogodkih, novinarskih obiskih, študijskih turah in drugih predstavitvah destinacije, kadar je to vsebinsko primerno ter skladno s programom dela, tehničnimi zmožnostmi in razpoložljivimi sredstvi zavoda;
· strokovno podporo pri osnovni uporabi destinacijske znamke Dolina Soče, komunikacijskih usmeritev, trajnostnih priporočil in drugih vsebin, pomembnih za kakovostno, usklajeno in odgovorno predstavitev destinacije;
· pravico do uporabe znaka Dolina Soče v skladu s predpisano celostno grafično podobo;
· možnost posredovanja pobud, predlogov in povratnih informacij glede razvoja, promocije, kakovosti, trajnosti in upravljanja turistične ponudbe destinacije.

Obseg, obliko in način izvajanja posameznih oblik sodelovanja iz tega člena določi zavod.

6. člen 
(obveznosti ponudnika)

Ponudnik se zavezuje, da:
· bo ves čas trajanja pogodbe razpolagal z vsemi potrebnimi dovoljenji, licencami ali soglasji za opravljanje svoje dejavnosti oziroma izpolnjeval vse predpisane pogoje za opravljanje te dejavnosti;
· bo zavodu posredoval resnične, točne in ažurne informacije o svojih podatkih, ponudbi in drugih za goste pomembnih informacijah in ga nemudoma obveščal o vseh spremembah teh podatkov;
· bo zavodu zagotavljal ustrezna in kakovostna avtorska gradiva (besedila, fotografije, video gradiva ipd.), ki jih zavod v skladu z 11. členom te pogodbe uporablja za namen informiranja gostov in promocije ter trženja ponudnika oziroma njegove ponudbe v okviru promocije destinacije Dolina Soče (glede na dogovor s ponudnikom);
· bo uporabljal znak Dolina Soče v skladu s Celostno grafično podobo, objavljeno na spletni strani zavoda;
· bo promocijski material, ki mu ga zagotovi zavod, hranil na vidnem, urejenem in gostom dostopnem mestu, skrbel za njegovo primerno predstavitev ter ga dajal na razpolago svojim gostom;
· bo s svojim ravnanjem podpiral temeljne vrednote destinacije Dolina Soče, zlasti spoštovanje narave, kulturne dediščine in lokalnega okolja ter spodbujanje trajnostne mobilnosti in odgovornega obiska, si prizadeval za izpolnitev namena te pogodbe ter se vzdržal ravnanj, ki bi lahko povzročila škodo zavodu ali destinaciji Dolina Soče ali njunemu ugledu; 
· bo svojo dejavnost opravljal strokovno, kakovostno, varno, zakonito in v skladu z dobrimi poslovnimi običaji ter na način, ki ne škoduje ugledu zavoda ali destinacije Dolina Soče;
· bo, kadar je to smiselno in izvedljivo, goste spodbujal k odgovornemu in trajnostnemu ravnanju v destinaciji, zlasti k uporabi trajnostnih oblik mobilnosti, odgovornemu obisku naravnih in kulturnih znamenitosti, zmanjševanju količine odpadkov, uporabi lastne embalaže in pitne vode iz lokalnega okolja, spoštovanju narave, lokalne skupnosti ter pravil obnašanja v destinaciji.

7. člen
(priloge in uporaba podatkov)

Ponudnik je dolžan ob podpisu te pogodbe izpolniti in podpisati ustrezno prilogo k tej pogodbi, in sicer glede na vrsto svoje ponudbe oziroma dejavnosti Prilogo 1 – Podatki o nastanitvenem objektu in/ali Prilogo 2 – Opis turističnega ponudnika (storitve).

Priloga iz prejšnjega odstavka je sestavni del te pogodbe. Ponudnik jamči, da so podatki, navedeni v prilogi, resnični in je dolžan zavod nemudoma pisno obvestiti o vsaki njihovi spremembi.

Zavod lahko podatke iz priloge uporablja za namen izvajanja te pogodbe, promocije ponudnika in njegove ponudbe, objave na spletni strani in v drugih promocijskih kanalih zavoda ter za informiranje gostov oziroma drugih zainteresiranih oseb.

8. člen 
(finančni pogoji in dodatne aktivnosti)

Sodelovanje ponudnika z zavodom na podlagi te pogodbe je brezplačno.

Zavod lahko poleg aktivnosti iz te pogodbe izvaja tudi posamezne dodatne aktivnosti, pri katerih je predvidena finančna participacija ponudnika. Sodelovanje ponudnika pri posamezni dodatni aktivnosti je prostovoljno in se določi na podlagi ponudbe zavoda ter posebnega pisnega dogovora med pogodbenima strankama, v katerem se opredelijo vsebina aktivnosti, obseg sodelovanja ponudnika in višina njegove finančne participacije.

9. člen
(reklamacije in pritožbe)

Reklamacije in pritožbe gostov oziroma uporabnikov v zvezi s storitvami ponudnika obravnava ponudnik sam. Ponudnik v razmerju do gosta oziroma uporabnika samostojno odloča o načinu reševanja reklamacije ter o morebitni odškodnini, vračilu plačila ali drugem zahtevku.

Če gost oziroma uporabnik reklamacijo ali pritožbo naslovi na zavod, jo zavod brez nepotrebnega odlašanja posreduje ponudniku v obravnavo in o tem obvesti gosta oziroma uporabnika. Zavod ne presoja utemeljenosti reklamacije ali pritožbe in ne odgovarja za zahtevke, ki izvirajo iz storitev, dejavnosti ali ponudbe ponudnika.

10. člen 
(spremembe obsega in pogojev sodelovanja)

Zavod lahko zaradi razvoja destinacije Dolina Soče, prenove spletne strani, sprememb promocijske strategije ali drugih utemeljenih razlogov prilagaja oblike, obseg in način izvajanja aktivnosti po tej pogodbi.

O spremembah, ki bistveno vplivajo na pravice in obveznosti ponudnika po tej pogodbi, zavod ponudnika obvesti pisno, praviloma najmanj 30 dni pred njihovo uveljavitvijo.

Če ponudnik s takšno bistveno spremembo ne soglaša, lahko ne glede na drugi odstavek 14. člena te pogodbe v 15 dneh od prejema obvestila pogodbo odpove, in sicer s pisno odpovedjo, ki jo zavodu pošlje priporočeno po pošti. Odpovedni rok znaša 15 dni in začne teči naslednji dan po prejemu odpovedi. Do izteka odpovednega roka se sodelovanje izvaja po dotedanjih pogojih. Če zaradi narave spremembe izvajanje pogodbe po dotedanjih pogojih ni mogoče, pogodba preneha z dnem pred uveljavitvijo spremembe.

11. člen 
(intelektualna lastnina in uporaba gradiv)

Ponudnik s posredovanjem gradiv (besedila, fotografije, video gradiva ipd.) zavodu neodplačno, neizključno ter prostorsko in časovno neomejeno dovoljuje njihovo uporabo za namen informiranja gostov in promocije ter trženja ponudnika oziroma njegove ponudbe v okviru promocije destinacije Dolina Soče.

Zavod sme gradiva za namene iz prvega odstavka tega člena zlasti reproducirati, objavljati, distribuirati, uporabljati v tiskanih in digitalnih promocijskih gradivih, na spletnih straneh, družbenih omrežjih, sejmih, dogodkih in drugih promocijskih kanalih ter jih tehnično, oblikovno in uredniško prilagoditi.

Ponudnik jamči, da ima za posredovana gradiva vse potrebne pravice, dovoljenja in soglasja, vključno s soglasji oseb, prikazanih na gradivih, ter zavodu odgovarja za vse zahtevke tretjih oseb iz tega naslova.


12. člen 
(varstvo osebnih podatkov)

Pogodbeni stranki se zavezujeta, da bosta pri izvajanju te pogodbe spoštovali veljavne zakone in predpise o varstvu osebnih podatkov, vključno z Uredbo (EU) št. 2016/679 (Splošna uredba o varstvu podatkov – GDPR).

Zavod lahko za namen izvajanja te pogodbe, promocije ponudnika in njegove ponudbe ter informiranja gostov obdeluje in objavlja podatke o ponudniku, njegovi ponudbi, lokaciji izvajanja dejavnosti ter poslovne kontaktne podatke ponudnika oziroma njegovih kontaktnih oseb, ki jih ponudnik posreduje zavodu.

Ponudnik jamči, da ima ustrezno pravno podlago za posredovanje osebnih podatkov svojih odgovornih, kontaktnih ali drugih oseb zavodu ter da je te osebe seznanil z obdelavo njihovih osebnih podatkov za namene iz tega člena.

Vsaka pogodbena stranka je samostojno odgovorna za zakonitost obdelav osebnih podatkov, ki jih izvaja za svoje namene. 

13. člen 
(odškodninska odgovornost)

Pogodbena stranka, ki drugi pogodbeni stranki povzroči škodo, je dolžna takšno škodo povrniti po splošnih pravilih civilnega prava. 

Zavod ne odgovarja za škodo, ki tretjim osebam nastane pri izvajanju dejavnosti ponudnika.

Če pogodbeni stranki nastane škoda zaradi okoliščin, ki jih ni bilo mogoče predvideti, preprečiti, odpraviti ali se jim izogniti (višja sila), trpi vsaka pogodbena stranka škodo, ki ji je zaradi takšnih okoliščin nastala.

14. člen
(trajanje pogodbe, odpoved in posledice prenehanja)

Ta pogodba je sklenjena za nedoločen čas.

Vsaka pogodbena stranka lahko pogodbo kadarkoli odpove brez navedbe razloga, in sicer s pisno odpovedjo, poslano priporočeno po pošti, in z odpovednim rokom 60 dni, ki začne teči naslednji dan po prejemu odpovedi.

Zavod lahko enostransko, brez odpovednega roka, odstopi od pogodbe s pisno izjavo, poslano ponudniku priporočeno po pošti na naslov, naveden v tej pogodbi. Odstop učinkuje z dnem vročitve izjave o odstopu ponudniku. Šteje se, da je naslovnik pošto prejel, ko podpiše prejem pošiljke oziroma po poteku 15 dni od prvega poskusa vročitve. Zavod lahko odstopi od pogodbe, če ponudnik:
· ne izpolnjuje pogojev iz 4. člena te pogodbe;
· kljub pisnemu opozorilu in primernemu roku za odpravo kršitve ne odpravi kršitve svojih obveznosti po tej pogodbi;
· s svojim ravnanjem povzroča ali bi lahko povzročil škodo zavodu ali destinaciji Dolina Soče ali njunemu ugledu;
· zavodu posreduje neresnične, netočne ali zavajajoče podatke.

Po prenehanju pogodbe zavod ponudnika in njegovo ponudbo odstrani s spletne strani in iz digitalnih gradiv brez nepotrebnega odlašanja, iz tiskanih gradiv pa ob njihovem prvem naslednjem ponatisu oziroma posodobitvi.

15. člen
(končne določbe)

Pogodbeni stranki si bosta morebitne spore iz te pogodbe prizadevali rešiti sporazumno. Če sporazumna rešitev ne bo mogoča, je za reševanje sporov pristojno stvarno pristojno sodišče po sedežu zavoda.

Pogodba je sklenjena, ko jo podpišeta obe pogodbeni stranki.

Pogodba je sestavljena v dveh enakih izvodih, od katerih prejme vsaka pogodbena stranka po en izvod.



Kraj in datum: ___________________________________


Javni zavod za turizem Dolina Soče:				Ponudnik:

Erika Kašca Špolad, v. d. direktorja


_____________________________				__________________________





Priloga 1 – Podatki o nastanitvenem objektu 
Priloga 2 – Opis turističnega ponudnika (storitve)
